Papersnake/gushiwen huggingface dataset:
伏中作二首
孔武仲（宋代）

酷暑已旬日，熏炙势自如。
昨夜得佳雨，新凉生太虚。
清风入窗牖，蚊蚋避衾幮。
木末有劲气，淅淅如秋初。
稍见清泠池，幽香随芙蕖。
三伏已过两，御热沛有余。
更得滂沱泽，大患自此除。
中园有佳果，瓮面有浮蛆。
相过玩华月，北邻宁我疏。
偈颂一百三十三首 其三十一
释居简（宋代）

才生便刬，不得一半。失之东隅，桑榆已晚。
送陈养晦谒阆风舍先生四首
戴表元（宋代）

大冠襜袂走纷纷，对面可容三斗尘。
便令眼识天下士，此子已胜寻常人。
艳歌曲
萧纲（南北朝）

云楣桂成户，飞栋杏为梁。斜窗通蕊气，细隙引尘光。

裁衣魏后尺，汲水淮南床。青骊暮当返，预使罗裾香。
闭户
季步騧（清代）

黄金闲不得，白发自然侵。机浅藏山固，交穷见道深。

虽无投辖客，却遂著书心。惟与家童约，僧来月下吟。
次韵春谷
许月卿（宋代）

谷如三月间，屋向万山安。
春谷与矛屋，另有天地宽。
枯淡风月皎，富贵莺花绕。
大山表牡丹，此意殊未晓。
江月五首，并引 其一
苏轼（宋代）

一更山吐月，玉塔卧微澜。正似西湖上，涌金门外看。

冰轮横海阔，香雾入楼寒。停鞭且莫上，照我一杯残。
别曾学士
陆游（宋代）

儿时闻公名，谓在千载前。
稍长诵公文，杂之韩杜编。
夜辄梦见公，皎若月在天，起坐三叹息，欲见亡繇缘。
忽闻高轩过，驩喜忘食眠，袖书拜辕下，此意私自怜。
道若九达衢，小智妄凿穿。
所愿瞻德容，顽固或少痊。
公不谓狂疏，屈体与周旋。
骑气动原隰，霜日明山川。
匏系不得从，瞻望抱悁悁。
画石或十日，刻楮有三年。
贱贫未即死，闻道期华颠。
他时得公心，敢不知所传。
良乡琉璃河馆壁题诗三首并序 其三
王素音（清代）

多慧多魔欲问天，此身已判入黄泉。可怜魂魄无归处，应向枝头化杜鹃。
讽刘炎索贿诗
太守（唐代）

未到桃源时，长忆出家景。及到桃源了，还似鉴中影。
背水阵诗
楼钥（宋代）

十里当勍敌，临机事寖危。
萆山兵已遣，背水阵尤奇。
前泽书诚兵，行权我独知。
正须投死地，何用恤群疑。
拔帜终如约，传餐亦应期。
孙吴非纸上，方略要从宜。
与韩抚干大伦八首 其七
袁燮（宋代）

年几五十无知己，乘兴将为剑阁行。从此与君尤隔绝，兴怀畴昔若为情。
辽左雪中登楼
许宗鲁（明代）

岁杪崇朝雪，天涯绝塞城。
冻云连海色，枯木助风声。
怀土情无已，登楼赋未成。
梅花南国思，笛里暮愁生。
别离词
艾性夫（元代）

郎从江上买行舟，妾对江枫生晚愁。
雁云不断楚天碧，望郎怕上水边楼。
与客论诗示二绝句 其二
朱寯瀛（清代）

偶随人境写悲愉，时代迁流体格殊。我有真情浩如海，沧桑万变不能枯。
丁衡甫中丞属题张力臣符山堂图卷 其一
郑孝胥（清代）

符山题卷墨犹新，属国骞期语已陈。今日披图还拦涕，侍郎名节是完人。
拔蒲三首 其三
刘基（明代）

拔蒲复拔蒲，织作波纹簟。无处寄相思，秋风露莲淡。
题青田山房
王冕（元代）

青田刘处士，潇洒好山房。
夜月移花磴，春云动石床。
书声通远谷，琴响应清商。
我欲相依住，临流筑草堂。
策杖
毕仲游（宋代）

策杖西原上，东风意浩然。山河思旧隐，日月换新年。

径曲穿林巧，樽移席地偏。野花谁饤饾，故故簇平川。
契师欲予隶书为此以赠
许及之（宋代）

契师画得梅中趣，急水溪头印月时。昨夜卧披今起看，自宜重坼向南枝。
琴潭
刘克庄（宋代）

山形若覆奁，潭面如拭镜。
奇哉几案物，千古弃荒夐。
了无扳跻几，坐惬幽野性。
泉源黑难穷，崖色碧机映。
闯深畏龙蛰，窥浅见鱼泳。
可怜风水声，空山谁来听。
我欲买兹丘，扫迹逃嚣竞。
未言葺茅斋，先可理渔{左舟右定}。
和子静三绝 渔父一首
陈渊（宋代）

一声横笛起芦花，惊断天边雁字斜。白首饱谙鲈鳜美，未能连夜网游虾。
偈颂十八首 其十七
释道璨（宋代）

临济四料拣，洞山四宾主。甜瓜彻蒂甜，苦瓠连根苦。

倒腹倾肠说向人，恰似杏花枝上雨。
蓦山溪　极乐寺僧言入夏来辨色蚤起于万绿阴中听百鸟调舌辄有尘外之想
张祥河（清代）

一林深碧。数里寻香积。入门径通幽，只斜照、花阴寂寂。

凿池注水，环绕小亭空，翻玉虹，动凉云，洗我题诗笔。

心随境远，此乐真何极。世外契琴言，便茶罢、风清两腋。

翠禽幽哢，谁解證闻根，夜迷漫，听晨钟，定里应相忆。
久病小愈雨中端午试笔四首 其二
杨万里（宋代）

爱与陈玄酷作缘，馀波染指黑斓斑。呼童汲水无来底，自掬垂檐一滴悭。
赋雪
方恬（宋代）

睡起眼光的铄，拥衾缩劲高吟。
推转小窗惊看，松林翻作琼林。
怀钟陵旧游
谢薖（宋代）

五年三度过钟陵，马上春风醉梦醒。南浦江波迷眼绿，东湖烟柳半天青。

从来地域叹卑薄，怪底山川终炳灵。又见徐家有高士，他年重作聘君亭。
观荷
方岳（宋代）

南薰独擅水云乡，不许人间别有香。
是草是花开一遍，春风却似欠商量。
和皇太子梅诗二首
杨万里（宋代）

清赏堂前隔俗尘，南枝得雪晓争新。
独将却月凌风影，搀献储皇第一春。
访南华宝林谒六祖
郭棐（明代）

窣堵巃嵷倚碧霄，四山灵气护仙寮。云边袈影开金刹，天外红光度石桥。

客到鸣钟群籁应，僧来说偈五花飘。瓣香一缕心如见，笑对菩提思泬寥。
渡江云（和清真）
萧元之（宋代）

流苏垂翠幰，高低一色，红紫等泥少。香山居士老，柳枝桃叶，飞梗属谁家。好音过耳，任啼乌、怨入芳华。心情懒，笔床吟卷，醉墨戏翻鸦。

堪嗟。雕弓快马，敕勒追踪，向夕阳坡下。休更忆，青丝络辔，红袖裁纱。司空见惯浑如梦，笑几回、索苇吹葭。山中乐，从渠恣赏莺花。
相和歌辞 子夜冬歌
薛耀（唐代）

朔风扣群木，岩霜凋百草。借问月中人，安得长不老。
感遇二十五首
张耒（宋代）

士生有轻重，初非他人为。
视身真千钧，所压无不摧。
群偷让弊汉，喘走恐后时。
隆中贤少年，长啸弄锄犁。
白头左将军，敛衽喜得时。
狠石挈紫髯，老瞒受鞭笞。
艰难永安诏，委国忘其儿。
心知龙鸾人，不顾鸱鸦资。
使无三顾重，一饱起相疑。
裕州道中 其二
边浴礼（清代）

堵阳古驿南，有村曰独树。瓦屋千余家，廛市亘分布。

自遭贼火焚，今年已三度。垣墙俱赤立，瓦砾塞衢路。

斩刈尽鸡豚，逃亡到童孺。居民鸠鹄形，羸老不堪诉。

待抚目苦睊，余生沫聊呴。敢议令长非，言之惧逢怒。

哑哑白项乌，翻飞上荒戍。野鸟尚恋群，残黎独失据。

征车屡经过，感激煎百虑。绁马黄茅冈，苍烟莽回互。
风雨无憀中览镜有感作小诗未有断句适两侄孙
戴复古（宋代）

览镜忽有感，谁能写我真。
崚嶒忍饥面，蹭蹬苦吟身。
风叶飘零夜，雨花狼籍春。
相过慰牢落，吾族有诗人。
倒垂柳（重九）
杨无咎（宋代）

晓来烟露重，为重阳、增胜致。记一年好处，无似此天气。东篱白衣至，南陌芳筵启。风流曾未远，登临都在眼底。

人生如寄。谩把茱萸看子细。击节听高歌，痛饮莫辞醉。乌帽任教，颠倒风里坠。黄花明日，纵好无情味。
小秦王 其一 归燕
王策（清代）

补垒衔泥记旧家。空梁惜别语周遮。小楼人倚斜阳里，未掩轻寒六扇纱。
破阵子 拟过竹逸斋前探梅辄因雨阻词以柬之
陈维崧（清代）

昨夜雏寒侧侧，今晨小雨濛濛。屡拟寻花过涧北，屡约听莺到水东。

心情无那慵。

丽景偏怜易谢，冶游最惜难逢。四百八十南朝寺，二十四番花信风。

鹃啼催落红。
艳歌行
刘义恭（南北朝）

江南游湘妃，窈窕汉滨女。淑问流古今，兰音媚郑楚。

瑶颜映长川，善服照通浒。求思望襄澨，叹息对衡渚。

中情未相感，搔首增企予。悲鸿失良匹，俯仰恋俦侣。

徘徊忘寝食，羽翼不能举。倾首伫春燕，为我津辞语。
送苏寺丞宰广德
宋庠（宋代）

早捧诸侯檄，新登九列丞。
庇身聊制锦，受命更怀冰。
浦药薰行櫂，江禾压翠塍。
高楼如可望，西北一长凭。
过玉林
魏庆芝（宋代）

一步离家是出尘，几重山色几重云。
沙溪清浅桥边路，折得梅花又见君。
濯足涧水二首 其二
朱熹（宋代）

涧边濯足时，脩途倦烦燠。振策欲寻源，山空无往躅。
赠刑部马侍郎（马总，时副晋公东征）
韩愈（唐代）

红旗照海压南荒，征入中台作侍郎。

暂从相公平小寇，便归天阙致时康。
谒告得归拜呈内机知府郎官五首 其二
程公许（宋代）

家贫儋石欠赢馀，恩许西归度巀除。只恐期程催趣驾，羞颜插架旧藏书。
甘草子·秋暮
柳永（宋代）

秋暮。乱洒衰荷，颗颗真珠雨。雨过月华生，冷彻鸳鸯浦。
池上凭阑愁无侣。奈此个、单栖情绪。却傍金笼共鹦鹉。念粉郎言语。
题张宗苍山水
弘历（清代）

画法通为学，挈要有二道。取师贵其真，阅历贵其老。

娄东有遗派，今见宗苍好。名山游已多，须鬓皤然皓。

长卷出经营，意超泉石表。绘事属铺张，偏能脱华藻。
送吴江知县陈著作
胡宿（宋代）

南望湖山画一屏，松江江水向人清。何如嵔𡾊聊为活，况是潇湘谩得名。

双桨有时青翰远，两衙无事素琴横。遥知惠政通和气，乳雉驯鸥自不惊。
安晚先生送自赞太上感应篇帙首御题诸恶莫作众善奉行八字辅以佑圣像一轴两诗见意云 其一
陈起（宋代）

公衮殊相念，奇书寄布衣。此心才动处，万善要同归。

本旨详敷衍，奎题重发挥。应怜蘧伯玉，投老始知非。
酒间歌赠益卿先生督蓟州诸军
王世贞（明代）

虎头不以丹青闻，亦不愿策词场勋。飞而食肉万里相，直与禹迹穷风云。

单书立偃鲸鲵浪，尺棰能穿虎豹群。扫瘴铜标伏波塞，挥炎羽扇渡泸军。

舌端芝草九光色，腹里龙泉七曜文。有酒时夸北海相，无钱却爱信陵君。

辅吴将军张子布，每推元叹参幕府。钱塘健儿裂肝胆，北平飞将归肺腑。

万户侯章许谁夺，五单于颈唯吾组。纵横巨笔抹燕然，罩历长绳贯元兔。

天下英雄尽公等，老夫楚服甘龃龉。壮心几遣唾壶缺，侠语终为蒲团阻。

酒阑听汝歌都护，乌鹊翻呼曙星吐。似闻书记礼曹丘，莫令但奏渔阳鼓。
秋日閒居十首 其二
张侃（宋代）

名花逢深春，各自逞娇怪。蔷薇绕篱根，园丁采去卖。

琐细不知名，结束担头挂。细细随轻风，时时与破坏。

诗人浪自吟，放言竟成躗。红紫一夕空，又见韶华迈。

亭亭珊瑚枝，懒入名花派。每见天秋凉，依竹堪入画。
阆州开元寺壁题乐天诗
元稹（唐代）

忆君无计写君诗，写尽千行说向谁。

题在阆州东寺壁，几时知是见君时。
湖上闲居友人适至
秦道然（清代）

昔人感离群，吾亦念吾友。片帆湖上来，扁舟系堤柳。

呼童扫三径，欣欣竞奔走。清言味道腴，庶慰别来久。

相期在千载，聚散亦何有。结契不同方，合并亦非偶。

载歌《伐木》章，真气满户牖。
得昭叔弟书
王炎（宋代）

十年客馆出无车，倦迹归来守敝庐。
林下巢倾乌哺断，天边风急雁行疏。
欲传消息苦无便，喜报平安今有书。
行李何时能缓带，对床风雨且幽居。
春晚苦雨
陆游（宋代）

垂老卧村墅，余寒欺病身。
鸡犹未忘旦，雨欲不容春。
忽忽花时过，茫茫草色匀。
蓴丝已上市，一饭未伤贫。
凤仙花
释元肇（宋代）

凤者世难逢，花开瑞亦同。九苞元有种，五色自成丛。

竹实无心食，池光照影中。玉箫吹不彻，飞起向秋风。
大疑
释普度（宋代）

此心未决应须决，决了而今更问谁。
日用堂堂无向背，春山一任鹧鸪啼。
题陈迦陵填词图，为张养如作 其三 出队子
易顺鼎（清代）

红酣翠妥。费心情独自哦。猛可的江南唱到定风波。

猛可的天上听残水调歌。要守定阑干人两个。
满江红（壬子生日）
方岳（宋代）

晓傍苍崖，滴寒露、研朱点易。五十四卦为归姝，惟幽人吉。彼美人兮春上下，如吾徒者山南北。辨一生、坚壁卧烟霞，诗无敌。

人间世，胶中漆。功名事，刀头蜜。放乾坤醉眼，看朱成碧。曾共梅花相尔汝，尽教雪后无消息。莫怕寒、容易嫁东风，春狼藉。
借册井伯
林亦之（宋代）

吉贝城边寄此身，故乡归少异乡亲。
蜀无担石雄何苦，洛有书船孟不贫。
绿水孤村何处客，白头双阙老门人。
令狐冒雪成图画，还许渠侬续后尘。
寄献南京致政杜相公
宋祁（宋代）

调元罢后久忘机，三见东山拜诏时。
言在典谟经舜问，规留廊庙许曹随。
人间岁月尊黄发，方外讴谣续紫芝。
举酒祝公千万寿，逍遥长与赤松期。
以使事过成都讫事而归虞万州成都尉高表史拉
魏了翁（宋代）

青灯相对同胞弟，白酒交酬异姓兄。
风雨似知人有约，终宵都作对床声。
同顾史计陈莫诸子游天平山冒雨走至范氏山庄
李孙宸（明代）

吴苑风光旧胜游，兹游况复集名流。芒鞋未厌冲坭滑，山色翻怜入雨幽。

叠嶂芙蓉烟漠漠，长湖鸥鹭晚悠悠。篮舆欲倦还呼酒，归咏沧浪上小舟。
赠宗先达半隐先生 其三
吕师濂（清代）

小子飘零久，羞归总故乡。无才应哭路，多事悔浮湘。

浪说依刘表，空思绣孟尝。不如仍麴糵，日日竹林狂。
客楼次韵单中怨
罗公升（宋代）

白刃交飞楼下楼，却教骑马逐吴钩。
江南此去无消息，只听鸿声认妾愁。
春晓
孟浩然（唐代）

春眠不觉晓，处处闻啼鸟。
夜来风雨声，花落知多少。
答任检法
孙应时（宋代）

壮意当年隘九州，天涯今日倦孤游。
空江水落鱼龙夜，故国云深鸿雁秋。
惜把山川对幽独，暂须谈笑作风流。
知心欢绝任夫子，肯和把歌为解愁。
缘识
宋太宗（宋代）

爱老及怜贫，逢迎善者亲。
道高明似日，世有几般人。
盛暑观蚊蚋，窊鱼探海津。
闲忙皆自得，冬去后知春。
潇湘八景诗·山市晴岚
张经（宋代）

茅屋开山脚，岚光映日光。
行人消野兴，个个醉壶觞。
柳
罗隐（唐代）

灞岸晴来送别频，相偎相倚不胜春。

自家飞絮犹无定，争解垂丝绊路人。
题中团寺柱
赵蕃（宋代）

向来不识中团寺，一自移家得屡过。
纵使山僧真厌客，淡然相对有维摩。
眉州郡圃种稚柏三千
李石（宋代）

三千稚翠绕池亭，他日摩挲考岁星。
为语邦人须耐久，春红何必似冬青。
贺新郎 月夜看梅花
陈维崧（清代）

皓魄光微渌。喜东风、琼枝璧月，清辉。顾影娉婷无一语，吴女纤腰初束。

斜倚在、珠阑曲曲。看到夜深风露冷，浸檐前、一片圞圆玉。

吾醉矣，共花宿。愁肠被酒还相触。且狂歌、莫言兴尽，再斟醽醁。

忽忆开元当日事，中有梅妃蛾绿。何必羡、玉奴新浴。

可惜楼东三十树，雨霖铃、都作连昌竹。花应叹，睡难足。
雁字
谢应运（明代）

上林秋色数鸿来，属国能无片系回。天半露垂飞白帖，云中日系汗青才。

过池影落斜临蚪，度岭椷题半是梅。猎碣籀开高十鼓，争传衡岳羽仪回。
句
邓希恕（宋代）

龟鹤与群同寿隽，貂蝉相映半时贤。
二月三日登城郊外春色可人而虏骑未退
赵万年（宋代）

平生春日不伤春，今日逢春愁杀人。
触目旌旗非族类，无言桃杀少精神。
可怜野兴牵羁兴，不分红尘杂虏尘。
直待元戎攘却后，岘山无惜领嘉宾。
释迦出山相赞
释宗杲（宋代）

正觉山前折却本，三七日内心头闷。
却来鹿苑讨便宜，好与拽翻椎一顿。
前有一樽酒
曹勋（宋代）

前有一樽酒，高张发清弹。
娥眉扬玉泽，雅舞凌七盘。
春容媚桃李，艳色夭且妍。
向我如笑粲，举酒相为欢。
对此如不饮，人生良可叹。
君不见当年项王之力能拔山，驱除天下犹转圜。
又不见仪秦挟策骋雄辩，指挥七国随纵横。
一朝智力有所困，诛灭不得同编氓。
成败苟如此，贫贱固所安。
劝君酩酊寄樽酒，人间万事无足观。
过华清宫绝句三首
杜牧（唐代）

长安回望绣成堆，山顶千门次第开。
一骑红尘妃子笑，无人知是荔枝来。

新丰绿树起黄埃，数骑渔阳探使回。
霓裳一曲千峰上，舞破中原始下来。

万国笙歌醉太平，倚天楼殿月分明。
云中乱拍禄山舞，风过重峦下笑声。
和简斋墨梅二首
释宝昙（宋代）

风物凋零欲尽年，此花黑瘦固应然。
暗香疏影浑无赖，为我中分亦可怜。
夜行船
陆凝之（宋代）

三百年间，青史几多人物，俱委埃尘。独先生斯世，炼气成神。将我一支丹桂，换他千载青春。岳阳楼上，纱巾羽扇，谁识天人。
千山短褐，掬水擎花，为君增祝灵椿。遥想望、吹笙坐殿，奏舞鸾裀。凤驭云帲不散，碧桃紫李长新。愿分馀沥，九霞光里，相继朝真。
赤嵌夕照
陈辉（宋代）

夕阳斜照赤嵌楼，揽古兴怀到此游。废堞蝉鸣馀老树，颓墙雀此等荒邱。

窗临岛外晴波影，门泊江边晚渡舟。当日筑城人已去，霸图空付水东流。
煎茶
卢祖皋（宋代）

秋庭木落长莓苔，寂寞东岗菊自开。
惟有诗翁幽兴熟，每携茶具竹间来。
柳枝词十三首 其六
司马光（宋代）

双双春燕飏云霄，楚国宫深乐事饶。会待急管繁弦际，试取纤条并舞腰。
秋夜怨二首 其一
曹家达（清代）

鳏鱼夜觉秋气寒，上忧长漏之高天。下忧穷潦之井阑，游子出门日以远，枯桑海水来日难。
芝草
李石（宋代）

边上秋风生，众芳感萧瑟。
何由九地底，一气回暖脉。
官居类僧坊，忽有芝草坼。
骈跗间红紫，合盖晕黄白。
秋菌苦争气，渠自凡眼窄。
此理岂人为，信我匪天厄。
年余窍边廪，菜饱固不择。
谬政鬼所笑，敢望神意格。
山中合欢桃，陇上六歧麦。
一年获三瑞，助我动行色，
归来及受厘，藉口缓诛责。
从今归商山，举手谢樵客。
咏严子陵钓鱼台
王希玉（清代）

雷雨昆阳卓战功，芜亭麦饭几途穷。烽烟断处炊烟起，风雪芦花一钓翁。
暖谷诗
蒋祺（宋代）

县南山水秀且清，天地坯冶陶精英。
有唐刺史昔行县，访寻洞穴为寒亭。
屈指於今几百祀，磨崖字字何纵横。
相随栈道倚空险，来者无不毛骨惊。
我此三载迷簿领，有时一到□馀情。
娱宾烹茗遽回首，孰知亭侧藏岩扃。
成纪同僚到官始，居然心匠多经营。
乃知物理会有数，繄天通塞因人成。
鸠工畚筑忽累日，旷然疏达开光明。
初疑二帝凿混沌，虚空之□罗日星。
又若巨灵擘华岳，溪谷之响轰雷霆。
大岩既辟小岩出，壶中之景真其□。
洞门春风刮人面，其中安若温如蒸。
累垂石乳似刻削，周环峭壁无欹倾。
旧梯既去小人险，新径之易君子平。
临流又广□方丈，叠石缔宇为轩楹。
於嗟土石□□□，无情一旦建时荣。
方今出震□大器，鼎新基构清寰瀛。
我愿天下无冻馁，有如此穴安生灵。
不烦吹律而后暖，千古宜以此为名。
颜桥道中
范成大（宋代）

村村篱落总新修，处处田畴尽有秋。
一段农家好风景，稻堆高出屋山头。
次韵元素见寄二首 其二
周紫芝（宋代）

人间何处不蘧庐，匹马来游偶束书。晚岁光阴频入梦，雁来消束莫相疏。

淮南乘兴非关米，箸下烹鲜喜有鱼。避地偷生落闲处，功名无复似包胥。
隔壁闻奏伎（一作陈萧琳诗）
裴延（唐代）

徒闻管弦切，不见舞腰回。赖有歌梁合，尘飞一半来。
送刘文瑞
顾清（明代）

青袍白马日纷纷，何处秋光忽送君。天送百年同逆旅，风尘此送独离群。

时平宰相精求士，朝暇将军总好文。去去江湖莫淹久，有人虚席仰多闻。
蜗牛
钱时（宋代）

雨浥蜗牛绕砌行，与吾同乐本同生。
挤排蛮触分疆界，可笑蒙庄自起争。
人我担赞
释广闻（宋代）

先我后人，为谁辛苦。三百六十骨节，透顶透底全露。

穷鬼子，妨不下担将去。
送崔判官赴归倅
齐己（唐代）

白首从颜巷，青袍去佐官。只应微俸禄，聊补旧饥寒。

地说丘墟甚，民闻旱歉残。春风吹绮席，宾主醉相欢。
法曲献仙音 简徐虎侯
龚翔麟（清代）

鳞杳通波，雁沉苍影，愁对碧罗天暮。早又凄凉，兔华圆了，最忆南湖俦侣。

算游倦，西泠水，门掩橘春雨。

冷枫舞。遍横塘、新添红点，应念我、旧日露桡停处。

潜采草堂西，问梧桐、吹绿何许。散卓霜镔，定消磨、冻石无数。

约重寻梅里，醉倚暗香千树。
东湖秋夜舟泛
王鸣雷（明代）

归棹湖中月，湖波静不流。鸡声霜白浦，渔岸火红楼。

语默空遵水，星辰欲上舟。乳鸦深卧稳，知惯大夫游。
短歌行
胡俨（明代）

江村雨洗新秋出，江上青山衔落日。萧萧凉影下梧桐，唧唧暗声鸣蟋蟀。

却思年少攻读书，坐延爽气入吾庐。当时漫学屠龙技，抱疾闲来真守株。

既不能为陇亩之耕夫，又不能作烟波之钓徒。独携一枝筇竹枝，绿树阴中时有鱼。

秋来春去只如此，徒有虚名在人耳。玉笥山前好墓田，何不归欤空老矣。
许介之约过清溪道上有成
戴复古（宋代）

行尽白云际，乘槎过水西。
稻田秋后雀，茅舍午时鸡。
野饭自不恶，村醪亦可携。
闻钟欲投宿，何处是招提。
偈颂二百零五首
释正觉（宋代）

无对无待，有兼有带。
历历物机，空空眼界。
绵绵相柱兮箭锋，空空相应兮函盖。
巨海饮毛，妙峰纳芥。
彼不见其有余，我方知其无外。
普明照世约同参，补怛落伽观自在。
朝贺
江万里（宋代）

四海衣冠拜九重，圣君在位像飞龙。
遥瞻雉扇双开处，万岁齐呼瑞气浓。
德友近在咫尺乃不相过因成小诗上呈
苏庠（宋代）

十日已吹梅信风，绝怜未许一尊同。喜君不减习主簿，愧我殊非庞德公。
偈颂六十八首
释法薰（宋代）

有路可行，更高也上。
须弥灯王。退身合掌。
有宋死孝毛子仁哀辞
杨万里（宋代）

灏穹眷宋，方郅隆些。笃生仁皇，实睿聪些。二尧两舜，复时雍些。

杜韩富范，再夔龙些。巍荡奋熙，起丕功些。欧阳伯仲，轲与雄些。

云昭汉回，炳文风些。麟在灵囿，凤在桐些。金芝专车，朱草丛些。

悬藜结绿，牣紫宫些。灵蛇照乘，玉府充些。大江之西，文江东些。

毛伯苗裔，河岳钟些。三辰五纬，韫心胸些。如汉贾生，与终童些。

年未弱冠，收科崇些。连收制科，天动容些。玉映汉台，惊群公些。

弃官如泥，子职恭些。死孝倚庐，神明通些。文行有炜，垂无穷些。

与宋一经，相始终些。冻黎百年，养万钟些。草腐菌朽，花霣空些。

有宋孝子，蔚岱嵩些。
减字木兰花 其七 凤条清露
吴绮（清代）

凤条清露，满地绿云苍藓护。若有人兮，冰雪文章手自携。

玉山如照，此日洛阳人正少。夜梦凌风，好入天门第八重。
次韵罗服周见怀
李承箕（明代）

钱落叉头酒漫支，半醒半醉独吟时。
诗科案月何曾负，交分投君不自知。
《白苎》舞残杨柳月，青筇拄遍芰荷陂。
渔歌又续前溪响，惊起水禽鸣夜池。
悲人道
谢晦（南北朝）

悲人道兮悲人道之实难。哀人道之多险。伤人道之寡安。

懿华宗之冠胄。固清流而远源。树文德于庭户。立操学于衡门。

应积善之馀祐。当履福之所延。何小子之凶放。实招祸而作愆。

值革变之大运。遭一顾于圣皇。参谋猷于创物。赞帝制于宏纲。

出治戎于禁卫。入关言于帷房。分河山之圭组。继文武之龟章。

禀顾命于西殿。受遗寄于御床。伊懦劣其无节。实怀此而不忘。

荷隆遇于先主。欲报之于后王。忧托付之无效。惧愧言于存亡。

谓继体其嗣业。能增辉于前光。居遏密之未几。越礼度而湎荒。

普天壤而殒气。必社稷之沦丧。矧吾侪之体国。实启处而匪遑。

藉亿兆之一志。固昏极而明彰。谅主尊而民晏。信卜祚之无疆。

国既危而重构。家已衰而载昌。获扶颠而休否。冀世道之方康。

朝褒功以疏爵。只命服于西蕃。奏箫管之嘈囋。拥朱旄之赫煌。

临八方以作镇。响文武之桓桓。厉薄弱以为政。实忘食于日旰。

岂申甫之敢慕。庶惟宋之屏翰。甫逾历其三稔。实周回其未再。

岂有虑于内□。□□□其云裁。痛夹辅之二宰。并加辟而靡贷。

哀弱息之从祸。悲发中而心痗。伊荆汉之良彦。逮文武之子民。

见忠贞而弗亮。睹理屈而莫申。皆义概而同愤。咸荷戈而竞臻。

浮舳舻之奕奕。陈车骑之辚辚。观人和与师整。谓兹兵其谁陈。

庶亡魂之雪怨。反泾渭于彝化。齐轻舟于江曲。殄锐敌其皆湮。

勒陆徒于白水。寇无反于只轮。气扔捷而益壮。威既肃而弥振。

嗟时哉之不与。迕风雨以逾旬。我谋战而不克。彼继奔其蹑尘。

乏智勇之奇正。忽孟明而是遵。苟成败其有数。岂怨天而尤人。

恨矢石之未竭。遂摧师而覆陈。诚得丧之所遭。固当之其无吝。

痛而怀之弱子。横遭罹之殃衅。智未穷而事倾。力未极而莫振。

誓同尽于锋镝。我怯劣而愆信。悯弟侄之何辜。实五咎之所婴。

谓九夷之可处。思致免以全生。嗟性命之难遂。乃窘绁于边亭。

亦何忤于天地。备艰危而是丁。我闻之于昔诰。功弥高而身䠞。

霍芒刺而幸免。卒倾宗而灭族。周叹贵于岳吏。终下审而靡鞠。

虽明德之大贤。亦不免于残戮。怀今惮而忍人。忘向惠而莫复。

绩无赏而震主。将何方以自牧。非砏石之图照。孰违祸以取福。

箸殷鉴认自古。岂独叹于季叔。能安亲而扬名。谅见称于先哲。

保归全而终孝。伤在余而皆缺。辱历世之平素。忽盛满而倾灭。

惟烝尝与洒埽。痛一朝而永绝。问其谁而为之。实孤人之险戾。

罪有逾于丘山。虽百死其何雪。羁角偃兮衡闾。亲朋交兮平义。

虽履尚兮不一。隆分好兮情寄。俱惮耕兮从禄。睹世道兮艰诐。

规志局兮功名。每谓之兮为易。今定谥兮阖棺。惭明智兮昔议。

虽待尽兮为耻。嗟原颜兮靡寘。长揖兮数子。谢尔兮明智。

百龄兮浮促。终焉兮斟克。卧尽兮斧斤。理命兮同得。

世安彼兮非此。岂晓分兮辨惑。御庄生之达言。请承风以为则。
添字浣溪沙
佚名（宋代）

谁染深红酥缀来。意浓含笑美颜开。误认浣溪人饮罢，上香腮。
颜杏疑桃称好句，名园色异占多才。折得一枝斜插鬓，坠金钗。
记小圃花果二十首
刘克庄（宋代）

勤披莱子服，种汝奉高堂。
汝自忘忧尔，吾忧未易忘。
过虎头狼尾滩避险出陆到谭晋仲故居有谢公昌
魏了翁（宋代）

纷纷操罟入山林，我自终朝不犹禽。
远物只知肥遁利，穷幽不问浚恒深。
毕逋啼日满荒戍，款段行云供醉吟。
宇宙穷空岁迟暮，平沙独立数寒金。
正月初四后十余日病嗽不能出杂书十首
方回（元代）

无一日不醉，未尝见有疾。
三日偶无酒，咄咄怪病出。
肺壅鼻垂涕，不饮逾十日。
醉死政自佳，性命安足惜。
奈何官价贵，典衣买灰汁。
颂古三十一首 其十九
释安永（宋代）

见兔放鹰，因邪打正。脚未跨门，直须猛省。
句 其一
王钦臣（宋代）

谁知第七车中客，天遣归来助庆禋。
夜宴曲
张和（明代）

铜盘绛蜡流晴虹，蜀丝步障围香风，瑶钗宝髻光玲珑。
红牙按香《白苎》舞，仙袂翩翩欲轻举，惊鸿翻云雏凤语
。
水晶帘箔摇寒星，金鸭脑麝流芳馨，兰芽玉茁春娉婷。
钿簧悠悠歌宛宛，鲸吸流霞恨杯浅，曲阑露寒斜月转。
琅邪三十二咏 其三十一 法华池
韦骧（宋代）

会峰亭下路，斜带法华池。不待观池水，尘迷已顿离。
过无为州晤刘仲良潘琴轩两方伯周沐三大令别后却寄 其四
李昭庆（清代）

片帆西上皖公城，腊鼓频催岁序更。残雪望中岩岫近，野鸥眠序岸沙平。

几家茅屋摇镫影，一夜风涛撼枕声。归梦不随诗句稳，已听喔喔曙鸡鸣。
秋夜牵情三首 其三
朱淑真（宋代）

闲闷闲愁百病生，有情终不似无情。风流意思镌磨尽，离别肝肠铸写成。
奉和姚仲美腊梅
赵旸（宋代）

阳和都未见芳菲，初喜寒苞发故枝。绝色夐无朱粉态，真香宁故燕莺知。

凝愁金谷登楼日，敛黛温泉赐浴时。写作新声传玉笛，谁人持向月中吹。
移居甬江有感
屠季（宋代）

卜宅傍江隈，幽闲绝点埃。
青山排闼入，碧水绕篱回。
孤况依归鸟，愁怀对酒杯。
百年堪一笑，未死已心灰。
宿铁关西馆
岑参（唐代）

马汗踏成泥，朝驰几万蹄。
雪中行地角，火处宿天倪。
塞迥心常怯，乡遥梦亦迷。
那知故园月，也到铁关西。
竹下残雪
丘为（唐代）

一点消未尽，孤月在竹阴。晴光夜转莹，寒气晓仍深。

还对读书牖，且关乘兴心。已能依此地，终不傍瑶琴。
上虞乡亭观涛津渚学潘安仁河阳县诗
刘孝绰（南北朝）

昔余筮宾始，衣冠仕洛阳。无赀徒有任，一命忝为郎。

再践神仙侧，三入崇贤旁。东朝礼髦俊，虚薄厕才良。

游谈侍名理，搦管创文章。引籍陪下膳，横经参上痒。

谁谓服事浅，契阔变炎凉。一朝谬为吏，结绶去承光。

烹鲜徒可习，治民终未长。化鸡仰季智，驯雉推仲康。

此城邻夏穴，橚矗茂筠篁。孝碑黄绢语，神涛白鹭翔。

遨游佳可望，释事上川梁。秋江冻雨绝，反景照移塘。

纤罗殊未动，骇水忽如汤。乍出连山合，时如高盖张。

漂沙黄沫聚，礐石素波扬。榜人不敢唱，舟子讵能航。

离家复临水，眷然思故乡。中来不可绝，奕奕苦人肠。

溯洄若无阻，谢病反清漳。
何内翰挽词
楼钥（宋代）

豪夺锦标天下闻，慨然有志整乾坤。
谏坡论事言皆合，帝幄谈乾道益尊。
千古高文在鳌禁，一时名士上龙门。
乾纶未究身先死，痛惜谁能作九原。
和王右司游南岳三绝
王炎（宋代）

乔岳雄于楚粤间，众丘迤逦酿高寒。
青藜拄到云霄上，见得心如眼界宽。
文叔为粮料不月日求去作真州守
韩淲（宋代）

杜老有新语，人生五马贵。仪真亦不恶，温饱可自慰。

名宦百年尔，渐觉诚鲜味。才归鹓鹭行，勇去复何谓。

岂念师旅馀，淮民短生气。疮痍尝抚摩，坐视或嘘欷。

挺身收左符，于此见洪毅。我为一长吟，雅志其髣髴。
济川亭 其一
刘攽（宋代）

谁谓此池小，远将天汉通。分明涵列宿，迢递引来风。

松竹凌虚碧，轩窗倒影红。高明推李杜，不负傅岩功。
鹫岭山庄寻秋
李因（明代）

十丈悬崖挂薜萝，参云峰顶见嵯峨。閒搜怪石秋林晚，独听残钟晓月过。

黄叶山前人迹少，白云天际鸟声多。冷泉亭下潺潺水，不许渔舟唱棹歌。
招黄太博饮
李流谦（宋代）

从来官职惯如冰，便是青衫行脚僧。
去岁离家今日是，故人招隐几时能。
早衰须鬓逢人问，太拙形模引世憎。
均在客中谁作伴，如何不共醉腾腾。
太行山谣送靳手中归潞州
贝琼（元代）

太行之山包燕跨晋兮，拔地千仞谁能踰。天何不铲羊肠九折坂，使人万古方驾而长驱。

山寒六月积冰雪，穷猿怪鸟左右时相呼。故人玉女泉头居，北上岂不愁崎岖。

翔风吹沙不见涂，青天茫茫飞鸟孤。我歌短歌倾酒壶，勿言太行险，人间之险何时无。
行香子 以上八首见春花集卷十二
明本（元代）

松嫩堪餐。竹密须删。息尘缘、何事相干。心超物外，身处人间。有十分清，十分淡，十分闲。学道非难。守道多艰。结跏趺、坐断尘寰。若空僧舍，寂寞禅关。对几层云，几层水，几层山。
过殿山湖
林景熙（宋代）

泖口乘寒浪，湖心散积愁。
菰蒲疑海接，凫雁与天浮。
泽国无三伏，风颿又一州。
平生谩为客，奇绝在兹游。
送赵将崇{上执下心}一首
刘克庄（宋代）

边地犹防哨，中原屡失机。
君豪横槊去，吾老荷锄归。
昔被毛锥误，今恁羽扇挥。
军前需露布，陛下久宵衣。
爱闲
陆游（宋代）

爱闲惟与病相宜，壮岁怀归老可知。
睡熟素书横竹架，吟余犀管阁铜螭。
水芭蕉润心抽叶，盆石榴残子压枝。
堪笑放翁头白尽，坐消长日事儿嬉。
溧阳邂逅胡安丰赴官送以二诗
赵蕃（宋代）

清江江上顺风船，大轴持来得纵观。
几对江山忆谈笑，故怀书纵欠平安。
传闻召节趣归对，不信淮州劳跨鞍。
我欲渡江因病返，岂期于此刺探漫。
红梅次韵二首 其一
徐炳（清代）

一笑生春倚晚风，酒村寥落暗香通。分明一幅烟霞景，未许人间唤小红。
颂古二十首
释道颜（宋代）

香严上树口衔枝，手不攀枝脚累垂。
才开口，咦不答也，
又相违。未上树时道将来，
金刚宝剑顶门挥。
如梦令·一片苍苔凿破
许有壬（元代）

一片苍苔凿破。百折清泉分过。长日午阴圆，自挈胡床来坐。斯可。斯可。从此闲身属我。
三月三日上忠襄坟，因之行散，得十绝句
杨万里（宋代）

游人不是上坟回，便是清湍褉事来。
最苦相逢无处避，天禧寺及雨花台。
宁夏破贼歌
王一鸣（明代）

东倭西虏共欃枪，宁夏军书报太平。
九庙红云迎饮至，诸公白日快谈兵。
大霄观风竿轩
白玉蟾（宋代）

萧萧从何来，撼我青琅玕。
笙箫动天籁，雨露生秋寒，
铁笛不用吹，瑶琴不用弹。
听此夜不寐，山月落邯郸。
送耿副使归长沙
贾至（唐代）

画舸欲南归，江亭且留宴。日暮湖上云，萧萧若流霰。

昨夜相知者，明发不可见。惆怅西北风，高帆为谁扇。
祖席前字
韩愈（唐代）

祖席洛桥边，亲交共黯然。野晴山簇簇，霜晓菊鲜鲜。
书寄相思处，杯衔欲别前。淮阳知不薄，终愿早回船。
雷峰晚眺
释今严（明代）

为怜秋尽强登临，四望微茫日正沉。广陌渐黄香稻熟，远山如画暮烟深。

将雏野鹤辞巢去，引㹀村童扣角吟。无限幽怀聊自写，凭谁共对一披襟。
即席和敬修一绝
黄禄（明代）

乱插花枝在鬓边，花阴谈笑棹觥船。不须重订东君约，岁岁看花首夏前。
美少年 夏夜，用棠村词韵
徐釚（清代）

晶帘乍捲时，沉水香千缕。偷弄玉箫声，翻作新愁谱。

不寐倚桃笙，更漏频频数。冰骨自清凉，休倩芭蕉雨。
送女兄夫周龙冈北上 其二
罗洪先（明代）

少年看授馆，母氏爱无分。具食求常嗜，延宾待异闻。

贵迟占命屡，别久寓书勤。此意今谁忆，空馀吾与君。
题蜕龙洞·鸣凤洞
佚名（宋代）

鸣凤来仪瑞翠巅，洞中阻隘石门全。
傍通小径无穷极，溜响玎珰有穴泉。
题翠微寺
汪泽民（元代）

堂上麻衣坐，阶前锡杖泉。人依碧霄近，寺与翠微连。

山拥无尘地，云开宿雨天。明当临绝顶，禅榻借高眠。
达磨大师赞
释清远（宋代）

振摇梁魏，斟酌皮髓。孰云西来，空椁而已。素壁虚堂，少林熊耳。
郑自明哀词
陈傅良（宋代）

母曰余儿兮，吾莫知其何尤。
妇曰良人兮，吾曷为罹此忧。
兄弟不以是咎兮，朋友称其好修。
恭不得其故兮，庸强名之曰命。
相彼下堂而贻戚兮，或结缨以顺听。
万不同咸自取兮，曾二者孰失其正声。
鬼神之所仇兮，人直躬焉是病。
胥属镂忽堕其前兮，屈鱼腹以为阱。
奇祸作於牖下兮，顾奚悲而宜庆。
嗟子何伤兮，独余怀不能以自胜。
题李嵩会茶图
袁华（明代）

谷雨初晴花乱吹，金河春水腻如脂。挈瓶小试团龙饼，想见东都全盛时。
除夜
曹松（唐代）

残腊即又尽，东风应渐闻。
一宵犹几许，两岁欲平分。
燎暗倾时斗，春通绽处芬。
明朝遥捧酒，先合祝尧君。
寄西山郑谷神
齐己（唐代）

西望郑先生，焚修在杳冥。几番松骨朽，未换鬓根青。

石阙凉调瑟，秋坛夜拜星。俗人应抚掌，闲处诵黄庭。
陈太夫人挽章二首
曹勋（宋代）

淑德兼前懿，年龄甫八旬。
义方能教子，佛理已诠身。
卧病才逾月，求翳不浃辰。
人间膺上寿，松路黯凝尘。
石如虹至水际余名之曰渴霓
释居简（宋代）

直舒千尺怒谽谺，高贴云根枕水涯。水竭欲飞仍小住，砰轰欲跨阿香车。
寄呈漳守李侍郎元善四首 其四
王迈（宋代）

陛前苦语犯龙鳞，朝退还遭丞相嗔。连削六阶为下吏，只饶一死与閒身。

命天所付须安分，贫士之常莫语人。惟有梅花无冷暖，玉堂茅舍一般春。
题金粟山房
王邦采（清代）

平居爱幽僻，入夜静较可。扫叶煮新茶，回风落残果。

披襟对山月，隔林见村火。坐久不闻喧，禅关白云锁。
寄秦州幕明化基寺丞
范仲淹（宋代）

同时辟命新，中道改丝纶。
沧海人归楚，清风子在秦。
共居卿月下，独得将星邻。
耸动军前檄，峥嵘席上珍。
烽烟边信息，金鼓武精神。
猎度天山雪，歌逢陇树春。
燕台无限好，西向自沾巾。
送唯吾王侍御谪楚
刘介龄（明代）

嗟君强项素知名，折槛能容荷圣明。梁苑游麟悲见获，朝阳孤雁辄先鸣。

羁怀恋国倾葵切，短棹浮湘一叶轻。宣室只今需召对，肯虚前席后苍生。
立秋日上饶郡偶成二首 其二
洪炎（宋代）

平生逃暑饮，病著不濡唇。熨齿甘瓜冷，流匙香粒匀。

加餐虽意决，对案已眉颦。却叹廉颇老，犹为善饭人。
阻风秦淮令狐度支寄酒
梅尧臣（宋代）

春风不独开春木，能蹙浪花高似屋。
江船百尾泊深湾，铁缆千环系长轴。
远客今朝愁未平，主人赠榼饮还足。
前时共论酒可禁，急世救弊且忽速。
我今正得杯中趣，效陶种秫置心曲。
一符役数卒次杜少陵石壕吏韵
张萱（明代）

一符役数卒，日出无人行。缧绁血淋漓，酸嘶不可听。

催呼怒如虎，难诉苦中苦。九人饷吏胥，一以饷征戍。

一向征戍生，九向吏胥死。能免一日刑，所愿亦毕矣。

不复完躯命，何问长孙子。丰年无糠覈，终岁无衣裙。

嗟嗟气力衰，逃亡安所归。闻将易子食，岂免拆骸炊。

语出肠断绝，饮泣不能咽。愿言来生身，永与博罗别。
西江月·梅花
苏轼（宋代）

玉骨那愁瘴雾，冰姿自有仙风。海仙时遣探芳丛。倒挂绿毛么凤。(么 同：幺)
素面翻嫌粉涴，洗妆不褪唇红。高情已逐晓云空。不与梨花同梦。(翻嫌 一作：常嫌)
临高台三首
吴沆（宋代）

高台跨崇冈，檐宇锁空雾。
新晴洗双目。十里在跬步。
霏霏渔蒲洗，冉冉富春树。
风花不我私，何以理愁绪。
谁梳白玉窗，中有浮云度。
浮云吹不开，不见行人去。
六朝门。再呤
周昙（唐代）

空知勇锐不知兵，困兽孤军未可轻。

安有长驱百馀万，身驰几旅欲先征。
伏枕行赠严应阶
杨慎（明代）

慎也投荒今五年，朅来卧病左足偏。临床伏枕与子别，心断神足魂黯然。

忆昔去国行戍边，吊影累累入瘴烟。永昌试问在何处，都门相违万三千。

虎豹昼横林箐侧，魑魅夕度关山颠。肝肠欲绝陇头水，梦寐忽到夜郎天。

肉黄皮皱形半脱，喜一见子日周旋。除馆西河客乐土，倾壶北道宾初筵。

悲歌慷慨悲壮士，风流儒雅追先贤。解鞍青华洞，褰裳碧玉泉。

抽子琼敷藻，枉我瑶华萹。衰迟远寻留药价，寂寞时共买山钱。

同手意气同兄弟，异乡会合情尤异。贫鐜岂叹云雨翻，急难实在风波地。

昂昂严夫子，矫矫人中龙。长才抱经济，大雅含舂容。

叩之清庙絙朱瑟，悬之东序铿金镛。我今甘心憔悴穷山中，子亦胡为淹留簿书丛。

朱轮五马人马贵，青翰双鱼海若宫。七泽霜风鸣五两，白蘋丹枫渺予望。

分手遥指大江西，愁心巳挂匡庐上。严夫子，交谊非凡流，往时倾盖今回头。

子行高步隘九州，我病崔隤思一丘。水蛩草駏那忍弃，云鹏篱鴳难相求。

待子功成采药去，期子共结逍遥游。
小水
赵汝燧（宋代）

披雾入野寺，寒林响西风。谁遣僧出迎，山鸟为我通。

染衣松露香，照眼岩花红。聊此息尘虑，归骑毋匆匆。
春日杂兴
王同祖（宋代）

迢迢清夜静无哗，月色千门噪乱鸦。
坐久忽惊寒力重，不知残雪在梅花。
睡觉
武衍（宋代）

睡觉东风忽惘然，起翻云母续炉烟。
半醒不醉宿酲思，欲雨又晴寒食天。
春草池塘诗梦里，梨花庭院酒尊前。
谁怜倦客长安市，节物惊心忆旧年。
直舍考校次弱翁再用前韵 其四
许及之（宋代）

夜读举子语，戛戛务去陈。唤起场屋梦，倍觉灯火亲。

科第计谓了，痴儿事方新。寄言山内友，勿念尘中人。
偈颂九十三首
释梵琮（宋代）

今朝结制，事事超诣。
问讯烧香，衲僧巴鼻。
人事上下，巡堂次第。
无位真人，蓦忽喷嚏。
布袋头结，吉无不利。
送雪峰化主
释道生（宋代）

三毬辊动错流传，大用何曾得现前。
千五百僧无顿放，累人走得脚皮穿。
嵊县解印回家东郭道中
陈著（宋代）

过雪溪前第一湾，面前境界尽宽閒。
犹听人说我知县，谁识身□前住山。
民社三年忧责外，家山百里笑声閒。
最堪喜处交情好，明月清风心往还。
旅寓安南
杜审言（唐代）

交趾殊风候，寒迟暖复催。
仲冬山果熟，正月野花开。
积雨生昏雾，轻霜下震雷。
故乡逾万里，客思倍从来。
阎普州赵果州舟中唱和以巨轴见寄酬以二首 其二
王十朋（宋代）

灯结寒花鹊有声，书传双鲤眼增明。人言尽是青云士，天遣相增白帝城。

富贵有机端可畏，山川非险莫辞行。定知蜀道从今易，东普南充盖已倾。
满庭芳 效东坡作
杨慎（明代）

归去来兮，半生歧路，天涯南北西东。弋人何慕，造化任冥鸿。

曾是先朝执戟，今衰矣、白首扬雄。休点检，并游英俊，五相一渔翁。

丹衷。举头望，长安万里，一朵云红。把致君尧舜，付与诸公。

赢得老身强健，尽驱使、明月清风。浣溪畔，先生醉也，拍手笑儿童。
扇子诗
李石（宋代）

世态一日添一病，好书百过消百忧。
羲皇已上自可乐，季孟之间何足求。
送胡衍道
叶适（宋代）

庭松雪外青，槛梅冰里白。
正堪频把玩，何忍骤离拆。
我老如蜕蝉，随叶飘重泉。
欣君整佩出，直上穹穹天。
卓茂冠天下，王祥歌海沂。
奉璋承大糦，籲俊迪深知。
情胡万难齐，理或不未贯。
中道不乃伸，偏质徒受乱。
同人当同群，不止同其门。
众金炉鞴合，一匠杗桶分。
惜民当惜农，不上惜其傭。
客主两无怨，政刑会时雍。
三年心所亲，临别语甚的。
已去宁再逢，怀哉展其力。
念奴娇 咏并头莲
吴尚憙（清代）

碧池风景，记相逢翠红，掩映娇色。水面凌云环佩步，越女扁舟一叶。

鸂鵣同心，鸳鸯共影，消受衣香洁。怜它婀娜，金波照入凉月。

自觉湘簟生风，珠帘卷暑，有梦皆澄澈。静对波心如解语，怎忍轻轻攀折。

助我诗情，宜人画理，清倚阑干侧。嫣然一笑，江头何处吹笛。
寿王修斋枢密·霜杰菊
陈著（宋代）

的的芳种传，足足清气结。
鲜鲜擢寒丛，色正香自冽。
世人岂不爱，或者随境别。
木落百草黄，独也寿霜杰。
忆江上吴处士
贾岛（唐代）

闽国扬帆后，蟾蜍亏复圆。
秋风吹渭水，落叶满长安。
此地聚会夕，当时雷雨寒。
兰桡殊未返，消息海云端。
送谢同知之常州
谢一夔（明代）

帝城三五元宵节，凤辇鳌山耸双阙。笙箫乐处时雍熙，送君远过城南陌。

君家住在山之西，蚤年积学甘勤劬。上师孔颜事钻仰，下揖晁董期追随。

一朝鏖战乡闱毕，名姓煌煌题第一。满腔豪气吐虹霓，五色文章光桂籍。

春风累负上林游，成均进学殊优游。铨曹复喜擢魁选，拜官半剌之常州。

常州自昔夸殷庶，比岁征繇颇凋弊。况复连遭饥馑余，抚字昭苏须勉励。

君不见裴豫古，并州惠爱民安所。乔迁捧敕来天上，老稚欢迎如父母。

又不见陆象先，益州善政爱为先。鞭朴不施民自化，芳声令誉人争传。

嗟君自是瑚琏器，二公芳躅无难继。他年考绩上神京，会看褒封恩宠至。
甲子七月二十日观刘巡抚发兵气势之盛因占丑虏有不足殄作此二律以揄扬之呈寅长诸君索和二首 其一
苏葵（明代）

蜀乡原未识军容，此日方知有范公。在在旁观称得策，人人西去愿收功。

甲光耀日惊飞鹬，剑气横秋断落虹。从此威声如霹雳，不愁狐鼠不潜踪。
初秋二首
范成大（宋代）

壮岁故多病，老年知不堪。
何须看公案，只此是真参。
见义吟
邵雍（宋代）

见善必为，不见则已。
量力而动，力尽而止。
驿马叹
方回（元代）

铁阵突万人，覂驾行九轨。圣门称其德，成功亦云伟。

嗟尔驿骑称，售身堕泥滓。朝才南一程，夕又北百里。

鞭走不暂停，脊背作疮痏。尔生既无知，尔死然后已。

盐车未为甚，敝帷无复拟。惟人役万物，致用斯为美。

用之失其所，益此即损彼。服牛利播种，钻龟卜休徵。

牛龟何不幸，为人谋何矣。释氏欲无生，厥意殆见此。

奈何说轮回，眩俗滋谲诡。人畜互相为，万万无此理。

皮毛受困苦，王侯享华侈。谓皆前世事，夙业之所使。

我独谓天性，岂各私一己。生囿形骸间，死散虚空里。

性同质不同，窜易乌有是。爱人而爱物，人当近仁耳。

使其一不爱，何惜一马死。我赋驿马篇，哀歌有深旨。
偈颂一百三十三首 其二十
释居简（宋代）

穷厮煎，饿厮吵。古岸风高，玉壶春晓。
满庭芳（寿余节使）
王义山（宋代）

线柳迎风，锦棠媚日，十分春色豪奢。青烟宫烛，飞入待臣家。瑞霭深笼画戟，寿星照、曲纛高牙。因知是、崧高华旦，玳宴醉琼花。

翻鸦。新诏墨，闻枢庭召入，已办宣麻。比汾阳福寿，公更穹华。伫看稠青叠紫，书香蔼、桂子兰芽。鸣珂处，西湖路上，接武筑堤沙。
十一月九日，夜梦与人论神仙道术，因作一诗八句。既觉，颇记其语，录呈子由弟。后四句不甚明了，今足成之耳
苏轼（宋代）

析尘妙质本来空，更积微阳一线功。照夜一灯长耿耿，闭门千线自濛濛。

养成丹灶无烟火，点尽人间有晕铜。寄语山神停伎俩，不闻不见我何穷。
和孙廷平坦嵩山十首·渔舟火
韩维（宋代）

拖网潭上归，孤烟出峰背。
稍没寒雾中，微明秋雨外。
起我江湖心，鲈鱼方可脍。
寄静佳朱明府
释斯植（宋代）

伤心独立旧池台，日日西风送雨来。
别后思君无限事，一封书发两番开。
碧芜
王安石（宋代）

碧芜平野旷，黄菊晚村深。
客倦留甘饮，身闲累苦吟。
吊熊飞将军六首 其一
彭絅（明代）

六飞湖海困风尘，岭表孤臣泪湿巾。温峤未还须念国，仲连宁死不归秦。

英雄举事应难料，管见窥人恐未真。惭我独无金藏愤，一篇函草亦空陈。
陌上暮春
武元衡（唐代）

青青南陌柳如丝，柳色莺声晚日迟。

何处最伤游客思，春风三月落花时。
句
程元凤（宋代）

渔翁收网处，衰柳自穿鱼。
句 其十五
曾肇（宋代）

童童双棕榈，葱茜两车盖。
至淡河同前之作
马云奇（唐代）

念尔兼辞国，缄愁欲渡河。到来河更阔，应为涕流多。
杂咏十首酬汪镇卿
林景熙（宋代）

沦恶易如坠，进善难如登。
危哉方寸地，风雨吹冥冥。
尺水增丈波，鳅鳝亦不鲸。
海桑空变易，天地终清宁。
春日闲居三首
白居易（唐代）

陶云爱吾庐，吾亦爱吾屋。屋中有琴书，聊以慰幽独。

是时三月半，花落庭芜绿。舍上晨鸠鸣，窗间春睡足。

睡足起闲坐，景晏方栉沐。今日非十斋，庖童馈鱼肉。

饥来恣餐歠，冷热随所欲。饱竟快搔爬，筋骸无检束。

岂徒畅肢体，兼欲遗耳目。便可傲松乔，何假杯中渌。

广池春水平，群鱼恣游泳。新林绿阴成，众鸟欣相鸣。

时我亦潇洒，适无累与病。鱼鸟人则殊，同归于遂性。

缅思山梁雉，时哉感孔圣。圣人不得所，慨然叹时命。

我今对鳞羽，取乐成谣咏。得所仍得时，吾生一何幸。

劳者不觉歌，歌其劳苦事。逸者不觉歌，歌其逸乐意。

问我逸如何，闲居多兴味。问我乐如何，闲官少忧累。

又问俸厚薄，百千随月至。又问年几何，七十行欠二。

所得皆过望，省躬良可愧。马闲无羁绊，鹤老有禄位。

设自为化工，优饶只如是。安得不歌咏，默默受天赐。
卜算子 谱太白诗
赵可（宋代）

明月在青天，借问今时几。但见宵从海上来，不觉云间坠。

流水古今人，共看皆如此。唯愿当歌对酒时，长照金尊里。
孙渊如夫子五亩园落成恭赋 其一
李贻德（清代）

脱却朝衫早杜门，《白华》志洁乐晨昏。曹南清节今无匹，海内儒林此最尊。

四部图书王令宅，中年丝竹谢公墩。鸡笼山馆蘼芜涧，六代风流一例论。
题请息斋六言
范成大（宋代）

税驾今吾将老，结庐此地不喧。
恐妨蝴蝶同梦，笑傅颠当守门。
迎赵清献公游雁荡
石景立（宋代）

雁荡天台路险艰，多应特地隔尘寰。
不辞登陟来千里，为是东南第一山。
争望台星从海上，方知蓬岛在人间。
武林二老图中见，重惜官师远莫攀。
秋兴呈裴李二同年
寇准（宋代）

秋兴逐凉吹，飒然驱烦襟。
人悲故乡远，叶落空山深。
楚俗伤去恨，秦城稀来音。
何当返烟渭，自乐于园林。
元日
刘旦（两汉）

元日甘泉会，衣冠拜冕旒。
图书一四海，玉帛万诸侯。
荒圃
郭之奇（明代）

饥奴不可呼，荒圃任其芜。雨过云光湿，泉居地脉腴。

草骄难独理，瓜蔓俟人扶。自笑时多失，赧颜愧野夫。
和孝狗歌
佚名（宋代）

慈乌反哺古所称，不闻乳狗能效颦。鹿坡王氏世吉人，乞得乳狗于良邻。

良邻家贫并日食，狗母长饥骨柴立。乳狗食竟掉尾归，呕食喂母使母肥。

朝餐归呕暮复续，兽类之中颍考叔。纷纷养志多缺如，惭愧四足之韩卢。
三月三日上忠襄坟，因之行散，得十绝句
杨万里（宋代）

天公也自喜良辰，上已风光忽斩新。
点捡一春好天色，更无两日似今晨。
清平乐·丝丝线线
陈德武（宋代）

丝丝线线。惹起云根燕。万里江山春欲遍。多在梨花庭院。经旬山见通宵。恍如身在蓝桥。记与巫山神女，不禁暮暮朝朝。
水龙吟 次韵赋牡丹
刘敏中（元代）

晓来露湿仙衣，盛开更比初开重。春风也惜，?然薄怒，不堪摇动。天上人间，我许唯有，司花会种。想年年京洛，红尘紫陌，都占断、繁华梦。醉里依稀有语，只清诗、可为光宠。有香万斛，从今准备，公来迎送。风雨难凭，彩云回首，总成无用。唤玉壶、留取一枝春在，作中庵供。
挽吏部刘谦山
何梦桂（宋代）

犹记青原白鹭盟，转头宿草上新茔。
屋梁月落丹心在，海水天寒白发生。
樽酒十年儿女泪，篇诗两地弟兄情。
盖棺事了君无愧，未死遑知身后名。
题归安寺
廖刚（宋代）

马足车轮恋日闱，几人高遁蹈家肥。少陵秪为趋朝懒，万里云山取次归。
畴依
王柏（宋代）

於皇周公，勤劳王家。
掬舄几几，德音不瑕。
思兼三王，以施四事。
坐以待日，制作大备。
与李半溪 其二
刘麟（明代）

古今重八帙，何幸怀君年。余也湖心水，君如水上船。

大风扬其波，千尺不敢先。俯仰社及社，唱酬篇复篇。

凤声云日表，蝉号风露前。耕桑本一曲，杖履得相牵。

多闻已谐约，直谅不违天。饮酒或取适，放怀空万缘。

此谊幸不孤，瑚琏同一川。烈烈青州守，吐气成云烟。

前年入我室，百斛甘我泉。自云招南村，慷慨沽十千。

今晨践斯约，逸兴挥蛮笺。月斜裹足去，天地俱茫然。

临别敢一博，一安还一迁。吕望及卫武，何如𣆀与篯。

东施与西施，异代知谁贤。
和李长吉马诗（五首）
郭翼（元代）

天子飞黄马，牵来赐近臣。
玉阶新雨过，风衮落花尘。
别刘郎
陈师道（宋代）

一别已六载，相逢有余哀。
公私两多事，灾病百相催。
无酒与君别，有怀向谁开。
深知百里远，肯为老夫来。
春尽
方回（元代）

时时屈指春余几，日日攒眉雨不晴。
邂逅三年为此客，蹉跎一事竟何成。
牡丹花过劳乡梦，石首鱼来听市声。
自古忍穷尽豪杰，囊无挑药未须惊。
沈约宅
马之纯（宋代）

饱观明月双溪水，遍倚清风八咏楼。但见遗踪留婺女，安知故宅在升州。

文章至好虽堪羡，节行全亏亦可羞。看得齐梁相禅际，只宜称隐不称侯。
九日修故事访南山，崖间有前太守所作水调歌头，率尔次韵
万某（宋代）

卷尽风和雨，晴日照清秋。南山高处回首，潇洒一扁州。

且向飞霞瀹茗，还归云间书院，何幸有从游。随分了公事，同乐与同忧。

少年事，湖海气，百尺楼。萧萧华发，归兴只念故山幽。

今日聊修故事，□岁大江东去，应念我穷愁。不但莼鲈□，杜若访芳洲。
寄宁海李明府
周贺（唐代）

山县风光异，公门水石清。一官居外府，几载别东京。

故疾梅天发，新诗雪夜成。家贫思减选，时静忆归耕。

把疏寻书义，澄心得狱情。梦灵邀客解，剑古拣人呈。

守月通宵坐，寻花迥路行。从来爱知道，何虑白髭生。
天竺中夜
释文珦（宋代）

白露变气候，促织阶下鸣。
切切鸣不已，倦客心自惊。
中夜揽衣起，星疏松月明。
念彼同怀人，迢迢隔山城。
此身无羽翼，不得东南征。
聊作相思吟，寄此千里情。
谶诗
释宝志（南北朝）

乐哉三十馀，悲哉五十里。但看八十三，子地妖灾起。

佞臣作欺妄，贼臣灭君子。若不信吾言，龙时侯贼起。

且至马中间，衔悲不见喜。
堤上
释斯植（宋代）

杨柳垂丝拂画船，杏花零落断桥边。
半山烟雨东风恶，更向西亭听杜鹃。
故太师中书令曾鲁公挽词二首
陈襄（宋代）

天锡兴王佐，三朝秉化钧。
平生清俭节，临老退间身。
赤舄荣封国，缁衣美世臣。
永陪英庙享，千载德名新。
晚憩杜桥馆
周邦彦（宋代）

寒茅愔愔鸡啄场，儿啼索衣天陨霜。
密林渐放山色入，枫枯振稿声琅琅。
清浆白羽弃已久，黄菊紫萸看欲香。
岁行及此去愈疾，若决积水难提防。
嗟予齿发非故物，念此内热如涫汤。
原见唐朝吕墨客，膝行问道求神方。
斋心千日百事毕，消我含雪还韶光。
岂饶蒿目忧世事，黄金绾腰埋土囊。
留题荣师妙胜斋
沈辽（宋代）

万生托钧播，美好皆因人。公能以妙胜，有趣即为真。

俨雅翠山耸，参差芳草新。欲知闲客意，亦以胜吾身。
归经桃花隘
贝青乔（清代）

山势兀峥嵘，雨阵莽飞渡。阳精掩无光，匝地腾妖雾。

闻戒我启掩，凄情满烟树。岂必为民望，濒行屡回顾。

邻火燔及家，杯水方救护。况复焦烂中，趋行必矩步。

环杰苦拘挛，筲材巧生蠹。疆事日以隳，坐尽恬熙误。

嗟此天设险，中吭扼瓯婺。抚循久无术，征缮曷由豫。

万夫关莫开，亦藉一夫御。众志不成城，剑阁空自固。
光泽朱君挽词四首
林亦之（宋代）

长记前回过我庐，艰难步履唤儿扶。
莫将马箠敲门去，寒水无人野屿孤。
阅沪报知闽中大水。淮河亦正苦涨。有作
沈瑜庆（清代）

新法邮书滞往还，牛毛细字读难删。外家结屋沿河浒，客梦悬难流水湾。

支枕从知同浩浩，倚栏更兴听潺潺。记量堂下平阶日，光绪三年我出山。
秋兰三绝
史弥宁（宋代）

叶叶低垂翠带长，花清干瘦吐微香。
西风劣相添寒色，簇立晴蜓冻欲僵。
酬程忠彦见赠
黄裳（宋代）

与子邂逅春闱中，子未及壮文何雄。淡书名姓青云旁，天风吹我襟怀香。

巨源耻作寻常流，洪涛忽驾西江秋。剽窃袭蹈非子情，伯乐一睨人皆惊。

乃更退托多楚狂，谓我有感潭中央。腰间跃去为龙藏，斗牛下接亭亭光。

尝言文章气所寓，养气未及柔与刚。乌能发露与剑比，而不与我非其长。

红尘丹汉不足较，傥来勿使心常忙。安得小艇剑溪上，与子邂逅飞双桨。

满溪烟雨芦花春，渔人一曲声无尘。夜明潭上人初静，神明欲腥奸与佞。

宝气深盘盘不得，直上群阴俱失色。此时与子同行藏，倚楼人往空斜阳。
宫怨
任翻（唐代）

泪乾红落脸，心尽白垂头。自此方知怨，从来岂信愁。
送程给事知越州
沈季长（宋代）

给事才名不记春，又麾双旆越江滨。厌看图牒评句践，惯把圭江笑买臣。

身到游旧心更喜，诗逢绝境语争新。暂虚紫府云间直，去与蓬莱作主人。
西坡
项安世（宋代）

西坡仙去漪岚在，重到堂中廿二年。
依旧庐山当左阖，新添濠水注前川。
浑无障碍千峰处，长有澄鲜万顷天。
但得此心如此地，不妨朝暮与周旋。
临秋三首
宋庠（宋代）

脱叶金霜罢，沧洲满目前。
林风寒结籁，溪日晚留烟。
独木横官彴，方苞入稻田。
持麾更吏隐，殊觉主恩偏。
寄题长溪杨耻斋梅楼楼乃其先世读书之所
陈鉴之（宋代）

乃翁爱书书满楼，万轴插架堪汗牛。
乃翁爱梅梅绕楼，千年老干如苍虬。
梅护群书俗尘绝，书对梅梢滋味别。
有时掩卷静倚阑，檐角一枝擎淡月。
雁行编简相从久，笔砚收功竟负。
儿孙登楼凛生敬，谓此梅花乃先友。
一新丹雘焕枅拱，黄卷依然对姬孔。
汲泉不是灌梅花，培养君家读书种。
袍香青紫云路同，盛事何翅继乃翁。
后来应有跨灶者，百花头上文正公。
吾知乃翁好梅音，不旬区区为名第。
霜飚天地惨无色，谁得东皇第一义。
惟梅气禀超卓越，首送春风入书幄。
对之心地悟理学，此是天民尹先觉。
虞山望虞帝祠
屈大均（明代）

云气尝如象，盘旋玉殿间。匏笙祠二帝，铜鼓镇诸蛮。

地接苍梧近，林多古竹斑。千秋骚些客，怅望是天颜。
暇日六咏其五{龟}
张耒（宋代）

映日漾清渊，沿沙暴玄甲。
爱尔千岁姿，藏身一莲叶。
刘、阮妻二首
元稹（唐代）

仙洞千年一度闲，等闲偷入又偷回。

桃花飞尽东风起，何处消沉去不来。

芙蓉脂肉绿云鬟，罨画楼台青黛山。

千树桃花万年药，不知何事忆人间。
次韵和吴侍郎再葺东亭兼怀晁公旧隐
宋庠（宋代）

地占心斋旧，天扶药喜身。
高怀聊避宠，幽境更随人。
树密添新籁，丛香续故春。
婆娑荣路友，偏倚此相亲。
依韵和任司封见寄吟
邵雍（宋代）

高楼百尺破危空，天淡云闲看帝功。
更上一层情未快，思君不见见乔嵩。
发山口堤上
邹浩（宋代）

烟笼官柳柳笼堤，风引澄波细细移。骏马不知鞍上意，回头已是获麟陂。
蝶恋花
方岳（宋代）

秋水涵空如镜净。满镜清寒，倒碧摇山影。药户谁抨圆玉静。碧纱人怯黄昏醒。

丛桂小山寒井井。唤起江南，一叶莼鲈兴。先自新愁愁夜永。不堪宋□重提省。
风流子·上元风雨
今释（明代）

东皇不解事，颠风雨、吹转海门潮。看烟火光微，心灰凤蜡；笙歌声咽，泪满鲛绡。吾无恙，一炉焚柏子，七碗覆松涛。明月寻人，已埋空谷；暗尘随马，更拆星桥。
素馨田畔路，当年梦、应有金屋藏娇。不见漆灯续焰，蔗节生苗。尽翠绕珠围，寸阴难驻；钟鸣漏尽，抔土谁浇？问取门前流水，夜夜朝朝。
谒南岳
范成大（宋代）

湘中固多山，夹岸万马屯。
坡陀无敢高，似逊乔岳尊。
晓投望云亭，众丘拱墙藩。
浓岚忽飘荡，积翠浮云端。
天柱已峻极，祝融更高寒。
紫盖郁当中，冈势汹崩奔。
峙为赤帝峰，下直宫壖垣。
角楼捧双阙，圆方模九阍。
炎符抚中兴，南正实司天。
草木薰协气，山林奠神奸。
妥灵有备物，龙卷鸾旗轩。
走忝桂林伯，与神俱南辕。
上谒礼亦宜，为国忧元元。
心空祸福相，古井寒无澜。
杯珓不用掷，但愿归田园。
相传壁画好，拂拭尘埃昏。
弓刀立壮士，剑佩班灵官。
後宫行乐处，窈窕千云鬟。
锦地舞月书，珠栊侍春闲。
武氏笔已绝，梗概犹清妍。
旋车阖庙去，颇厌山市喧。
胜果招客游，径排集贤关。
梵庋绚杂组，锡杖锵古鐶。
避雨胜业阁，晚晴留凭栏。
石廪＊岣嵝，望眼增孱颜。
上封眇孤绝，南台半云烟。
碧岫有灵药，朱陵巢洞仙。
病倦懒幽讨，山僧镌我顽。
松樛唐季枝，柏局隋初根。
奇事不胜纪，重游当细论。
曹娥江
石林（宋代）

一点冥通未兆前，乾坤虚鉴已昭然。
烂银宫里擎尸出，万古传声浪拍天。
宫词 其六十六
赵佶（宋代）

三十六宫春信早，郁葱佳气艳阳天。莫将旧事论新事，尽道今年胜去年。
雨中观庐山 其一
岳珂（宋代）

雨里观山夐不同，何须九叠看屏风。紫觚坛上排苍璧，青步障边铺翠茸。

谷锦未回晴日照，衣绡聊借淡烟笼。祇今万木添红缬，更倩青霜染晓枫。
书枕屏
陆游（宋代）

甘菊缝为枕，疏梅画作屏。
改诗眠未稳，闻雪醉初醒。
平盖观
薛能（唐代）

巨柏与山高，玄门静有猱。春风开野杏，落日照江涛。

白璧心难说，青云世未遭。天涯望不极，谁识咏离骚。
竹溪直院盛称起予草堂诗之善暇日览之多有可
刘克庄（宋代）

齐鲁多方士，荒唐竞自媒。
微茫隔烟雾，向望祀蓬莱。
甲帐云旗下，离宫月户开。
海难架桥渡，风易引船回。
求药童安在，乘槎使不来。
空令仁圣悔，世岂有仙哉。
端石砚
李纲（宋代）

端溪出砚材，最贵下岩石。珍物乃卵生，孕此马肝色。

世传鸲鹆眼，通透盖其脉。颇同阮步兵，见客作青白。

我来岩中游，幽探偶有获。温然一片玉，秀润满书宅。

断成蛟龙池，涩滑宜笔墨。当观管城翁，沐发散简策。

嗟余好陶泓，收拾积圭璧。得此馀可忘，一生能几屐。
相和歌辞。采菱曲
储光羲（唐代）

浊水菱叶肥，清水菱叶鲜。义不游浊水，志士多苦言。

潮没具区薮，潦深云梦田。朝随北风去，暮逐南风还。

浦口多渔家，相与邀我船。饭稻以终日，羹莼将永年。

方冬水物穷，又欲休山樊。尽室相随从，所贵无忧患。
偈颂十九首
释绍昙（宋代）

千丈岩头太险生，无端更掘陷人坑。
深深叠石防颓岸，要汝临崖撒手行。
菩萨蛮
蔡伸（宋代）

双双紫燕来华屋。雨余芳草池塘绿。一夜摆花风。莺花满树红。

杯深君莫诉。醉袖歌金缕。无奈惜花心。老来情转深。
江北梅开殊晚和林实之别驾韵
孙应时（宋代）

清诗吟赏慰花神，唤起风情寂寞滨。
正是参军旧题处，须公还作一家春。
奉和赵大本教授何处春深好二首 其二
喻良能（宋代）

何处春深好，春深倅贰家。雨低檐外柳，风度牖间花。

有意挥吟笔，无心顾曲车。慈颜一笑粲，戏舞綵衣斜。
餈韵杨公济奉议梅花十首
苏轼（宋代）

梅梢春色弄微和，作意南枝剪刻多。
月黑林间逢缟袂，霸陵醉尉误谁何。
甲寅腊月十日自石龙赴广州会城途中纪行
乌斯道（明代）

龙母山前曙色微，故人相别思依依。五羊仙子知何处，一片征帆带雨飞。
长夏闲居杂兴
李霨（清代）

淡荡羲皇卧，英雄河朔杯。斯人难复起，古道日尘埃。

斗捷山多径，全生木不才。两端终易剖，决策是归来。
新嫁娘词三首
王建（唐代）

邻家人未识，床上坐堆堆。
郎来傍门户，满口索钱财。

锦幛两边横，遮掩侍娘行。
遣郎铺簟席，相并拜亲情。

三日入厨下，洗手作羹汤。
未谙姑食性，先遣小姑尝。
无题
宋江（宋代）

心在山东身在吴，飘蓬江海谩嗟吁。
他时若遂凌云志，敢笑黄巢不丈夫。
至泰州书徐千户壁二首 其二
舒頔（元代）

图书整整堆蓬荜，剑戟森森拥柳营。留客茶瓜话平昔，随缘妆点泰州城。
将过单于
许棠（唐代）

荒碛连天堡戍稀，日忧蕃寇却忘机。江山不到处皆到，

陇雁已归时未归。行李亦须携战器，趋迎当便著戎衣。

并州去路殊迢递，风雨何当达近畿。
再作十绝寄胡伯负兵侍仲方尚书
李元实（宋代）

东西两浙及闽川，皆见鸳行有直言。
若我江西独钳口，澹翁九地也埋冤。
子规
陆九渊（宋代）

柳院竹斋茅店，云芜风树烟溪。
听彻残阳晓月，不论巴蜀东西。
宿不老山
方岳（宋代）

未必催租能办诗，不妨扶老上烟霏。
彭仙一去夜坛冷，老鹤不归云自飞。
示如法禅人
释原妙（宋代）

直造悬崖上上关，白云影里转身难。
个中若使能通变，夺食驱耕总是闲。
题卧屏十八花·梅花
葛立方（宋代）

含章英落佳人睡，却月香残水部诗。
何似江南觅春信，和香先得最南枝。